La Colla Verda s'acomiada fins a la tardor després d'una temporada carregada d'actuacions per millorar la natura
07 de juliol 2022

![](/media/t2fjmlw0/c_collaverdamini.jpg?width=850&height=566.9886363636364)

La Colla Verda ha posat fi al curs 2021-2022 programant una visita botànica a Les Escales, espai on al mes de gener van celebrar el Dia de l'Arbre. A banda, durant la primavera, el projecte de voluntariat mediambiental de l’Ajuntament de Sagunt i Acció Ecologista-Agró ha dut a terme un parell d'activitats més, totes centrades en la conservació de la biodiversitat de la comarca.

De fet, la primera jornada de la temporada va ser el 30 d'abril, quan va realitzar una descoberta de fauna aquàtica en el Palància, al seu pas pel terme municipal de Sagunt. Eixe dia, de la mà del biòleg Vicent Sancho (Càdec, Taller de Gestió Ambiental), tot i tractar-se d'un riu sec, van trobar un grapat d'espècies diferents que omplin de vida este peculiar ecosistema.

El següent voluntariat de la Colla Verda tingué lloc el dissabte 21 de maig a la Finca de Penya. Una cita molt especial en què vora una trentena de persones participaren en l'estudi i seguiment de les poblacions de tortugues autòctones que viuen a la Marjal d’Almardà-Almenara, a través del Projecte Emys.

![](/media/j25fnbge/c_collaverdatortuga.jpg?width=301&height=201&mode=max)

En total es van censar i alliberar tres exemplars de tortuga d'estany europees (_Emys orbicularis_) i dos de tortuga d'aigua ibèriques (_Mauremys leprosa_). Per descomptat, van retirar del medi més d'una dotzena de carrancs rojos americans (_Procambarus clarkii_), dos tortugues de florida (_Trachemys scripta_) i, per a sorpresa de tots, van localitzar un niu d'ous d'esta espècie exòtica invasora.

Finalment, la tercera activitat de la Colla Verda es va organitzar l'11 de juny a Les Escales, precisament on mesos abans, dins de la programació d'hivern, van celebrar el Dia de l'Arbre per exigir la declaració del Paisatge Protegit de les Muntanyes Litorals del Palància-Belcaire. El principal objectiu era posar novament el seu granet d'arena en la conservació d'este espai natural regant els arbocers i altres espècies autòctones que vam plantar.

Amb esta última jornada, la Colla Verda tanca el curs 2021-2022 de voluntariats mediambientals. La temporada va començar en octubre amb una campanya de plantacions de flora dunar en les platges del Port de Sagunt, l'Almardà i Corinto. I durant l'hivern, a banda de l'acte reivindicatiu per les nostres muntanyes litorals, se centraren a millorar l'avifauna del Camp de Morvedre, instal·lant en dos jornades diferents, caixes niu al riu Palància i a la Marjal dels Moros.

Des de la Comissió d'Educació Ambiental d'AE-Agró volen agrair a totes i tots els voluntaris la seua participació en les activitats del curs 2021-2022 de la Colla Verda. Igualment, agraïxen el suport de l’Ajuntament de Sagunt i la resta d’entitats i col·lectius que han estat implicats este curs en este projecte de voluntariat mediambiental.

![](/media/iwhlv1ca/c_collaverda.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-colla-verda-s-acomiada-fins-a-la-tardor-despres-d-una-temporada-carregada-d-actuacions-per-millorar-la-natura/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-s-acomiada-fins-a-la-tardor-despres-d-una-temporada-carregada-d-actuacions-per-millorar-la-natura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-s-acomiada-fins-a-la-tardor-despres-d-una-temporada-carregada-d-actuacions-per-millorar-la-natura/ "Linked In")
*   [](mailto:?body=https://aytosagunto.es/va/actualitat/la-colla-verda-s-acomiada-fins-a-la-tardor-despres-d-una-temporada-carregada-d-actuacions-per-millorar-la-natura/)